Nos Robertus, Dei gratia lingonensis episcopus, notum facimus uniuersis presentes litteras inspecturis quod Johannes de Bera domicellus, in nostra presentia constitutus, obligauit virum illustrem Hugonem ducem Burgundie erga ecclesiam Sancti Stephani diuionensis de perpetua et legitima garantia portanda ipsi ecclesie super elemosina et venditione quas idem Johannes fecit dicte ecclesie de omnibus que ipse habebat in villa que dicitur Alta Villa et in pertinentiis et appendiciis eiusdem ville videlicet in hominibus, redditibus, prouentibus, domibus, terris, pratis, vineis, nemoribus, pascuis, pasturagiis, territoriis, agris et in omnibus aliis commodis, iusticiis maioribus et minoribus sicut in litteris ipsius ducis super hiis perfectis et sigillatis plenius continetur. Ita quod si idem Johannes aut heredes sui aut aliquis alius pro ipsis vel pro nobis ipsis contra dictas elemosinam et venditionem ullo unquam tempore veniret pronominatus dux predicte ecclesie portaret garantiam supradictam, et propter hoc predictus Johannes obligauit dicto duci omnia bona sua presentia et futura. In huius rei testimonium et munimine ad peticionem dicti Johannis presentibus litteris sigillum nostrum apposuimus. Actum anno domini millesimo ducentesimo trigentesimo quarto, mense februario.